Kleiner salarisse krap aan Rooney | Netwerk24
Toeskouers ‘hopelik’ weer volgende seisoen by Engelse sokker
Daar is hoop dat toeskouers volgende seisoen geleidelik by sokkerwedstryde toegelaat sal word, sê Richard Masters, die uitvoerende hoof van die Engelse Premierliga.
Kleiner salarisse krap aan Rooney
06 April 2020 20:30
Wayne Rooney het die Britse regering en Premierliga (PL) gekritiseer dat hulle sokkerspelers in ’n “verloor-verloor-situasie” plaas deur te vra dat hul salarisse tydens die Covid-19-pandemie verminder word.
Wayne Rooney, wat deesdae vir Derby diens doen. Foto: Getty Images
Die 34-jarige voormalige Engelse kaptein, wat nou vir Derby County speel, het in ’n rubriek vir Engeland se Sunday Times geskryf die spelers is maklike teikens.
Die Beroepsokkervereniging (PFA) het reeds gesê ’n vermindering van 30% in salarisse sal Brittanje se Nasionale Gesondheidsversekering (NHS) ’n knou gee omdat daar gevolglik minder belasting gehef gaan word.
Rooney sê hy sal ’n finansiële bydrae lewer – hetsy deur middel van die vermindering van sy salaris of met ’n direkte donasie aan die NHS – maar meen die openbare druk op die spelers bemoeilik die situasie.
Die PL het sy strategie van ’n vermindering en uitstel van salarisse Sondag met verteenwoordigers van spelers en afrigters bespreek.
Waarom word sokkerspelers skielik uitgesonder? Dis skandelik hoe dinge die afgelope paar dae ontwikkel het.
Daar was vroeër reeds gesprekke nadat politieke figure, insluitend die land se gesondheidshoof, Matt Hancock, ’n pleidooi vir aksie gelewer het.
“As die regering my nader om verpleegsters te help om toerusting aan te koop, sal ek trots wees om dit te doen. Mits ek weet waarvoor die geld gebruik word,” skryf Rooney.
“Ek is in ’n posisie waar ek iets kan opgee. Nie elke speler is in daardie posisie nie. En tog word die ganse professie met ’n vermindering van 30% in salarisse in die gesig gestaar. Waarom word sokkerspelers skielik uitgesonder? Dis skandelik hoe dinge die afgelope paar dae ontwikkel het.”
Die PL is agter ander Europese ligas in sy reaksie op die Covid-19-pandemie en is deur ’n Britse politikus gekritiseer dat hy in ’n “morele vakuum” werk.
Rooney bevraagteken egter die wysheid van die Premierliga, wat agter die skerms met spelers begin praat het oor sy eie planne vir verminderings.
“Na my mening is dit ’n posisie waar jy nét kan verloor," sê hy.
Niemand praat oor bankiers, uitvoerende hoofde en multimiljoenêrs nie.
Rooney voeg by dat die PL se bydrae van £20 miljoen aan die NHS ’n druppel in die emmer is vergeleke met wat klubs uit salarisverminderings sal bespaar.
Hy bevraagteken ook waarom sterre uit ander sportkodes nie oor dieselfde kam geskeer word nie.
Gary Lineker, ’n voormalige doelskieter vir Engeland, voel dieselfde as Rooney. Hy het aan die BBC gesê spelers wil graag help, maar hulle is maklike teikens.
“Waarom nie deur die bank ’n beroep op ryk mense doen nie, en eerder sokkerspelers uitsonder? Niemand praat oor bankiers, uitvoerende hoofde en multimiljoenêrs nie.”
Die PFA sê sy lede wil graag help, maar ’n vermindering in salarisse sal Brittanje £200 miljoen in verlore belasting kos.
Gareth Southgate, die afrigter van Engeland se nasionale span, het glo ’n vermindering van 30% in sy salaris aanvaar.
’n Handvol Engelse klubs het ook hul administratiewe personeel se salarisse verminder.
Gary Neville, ’n voormalige spanmaat van Rooney by Engeland en Manchester United, het die PL skerp gekritiseer.
“Die PL hanteer die Covid-19-krisis uiters swak,” het hy op Twitter gesê.
Hy sê hulle het gesloer met die afkondiging van ’n inperking en om verlof aan werkers te gee.
Meer oor: Wayne Rooney | Covid -19 | Salaris | Sokker
Sokkerspelers is 'proefkonyne', sê Rooney
Rooney pak dalk sy ou klub in FA Cup
Rooney spoor Derby tot skoksege aan
Ramaphosa kondig nuwe base aan wat ‘NVG gaan help herbou’
DAG 67: Mense wag in toue voor drankwinkels